VEGA præsenterer

**Hårdt pumpende, dansabel trap fra anerkendt dansk producer**

*Snavs har en helt signifikant og kompromisløs lyd, som har fået festivaler, klubber og spillesteder til at koge over af begejstring i hele Europa. Den 6. oktober spiller den fremadstormende musiker sine særegne produktioner i Lille VEGA.*

Bag kunstnernavnet Snavs gemmer sig den 22-årige amagerkaner Andreas Holdø. Han har trods sin unge alder allerede spillet flere udsolgte koncerter på de største elektroniske festivaler.

Den unge musiker spiller trap, det er hårdt pumpende elektronisk musik, der indbyder til at blive spillet højt på en klub. Men Holdø sidder oftest hjemme i soveværelset bag computeren og arbejder med de skizofrene rytmer, de tunge trap grooves og de distortede synthesizere.

Snavs smed sin debut ep *808%* til gratis download i 2013, hvorefter hans produktioner begyndte at få opmærksomhed fra en række internationale pladeselskaber. Navnet på ep´en refererer til Rolands legendariske trommemaskine TR-808, hvis lyd var med til at definere hiphop og sidenhen elektronisk musik.

*808%* røg direkte ind på listen over bedste nye udgivelser på hjemmesiden Beatport, som er verdens største onlinebutik for elektronisk musik. Snavs udgav ep´en *Armageddon* på det anerkendte engelske label No Tomorrow Records i 2015. Han har over seks millioner streams og over 400.000 downloads på sin Soundcloud.

Musikerens singler har fået verdensstjerner som Diplo, Martin Garrix og Dj Snake til at storrose Snavs´ helt unikke talent.

**Fakta om koncerten  
​**Snavs (DK)   
Fredag den 6. Oktober kl 22.00   
Lille VEGA, Enghavevej 40, 1674 København V  
Billetpris 100 kr. + gebyr  
Billetsalget starter i dag via Ticketmaster og vega.dk